b'\n_START_ARTICLE_\nAl Gore\n_START_SECTION_\nOppvekst, studier, tidlig karriere\n_START_PARAGRAPH_\nGore er s\xc3\xb8nn av Albert Arnold Gore sr. (1907\xe2\x80\x931998) og Pauline LaFon Gore (1912\xe2\x80\x932004). Faren var senator for delstaten Tennessee, og Al fikk sin barndom dels i Washington D.C. og dels i Carthage (Tennessee). I skoletiden bodde han i et hotelmessig apartmenthus i Washington, og var elev f\xc3\xb8rst ved Sheridan-skolen og deretter ved eliteskolen St. Albans. I sommerferiene var han i Carthage, der han hjalp til p\xc3\xa5 familiens g\xc3\xa5rd._NEWLINE_Fra 1965 til juni 1969 studerte han ved Harvard College, der han tok \xc2\xabBachelor of Arts degree in government\xc2\xbb. Han var romkamerat med den senere skuespiller Tommy Lee Jones. Han gjorde milit\xc3\xa6rtjeneste fra 1969 til 1971 i den amerikanske h\xc3\xa6ren, det siste halv\xc3\xa5ret i Vietnam. Han var egentlig motstander av Vietnamkrigen, men benyttet seg ikke av en mulighet som stod \xc3\xa5pen for ham om \xc3\xa5 g\xc3\xa5 inn i nasjonalgarden og slik unng\xc3\xa5 tjeneste i Vietnam. _NEWLINE_Etter milit\xc3\xa6rtjenesten studerte han teologi og jus ved Vanderbilt University i Nashville i Tennessee, men uten \xc3\xa5 ta slutteksamen. _NEWLINE_I 1970 giftet han seg med Mary Elizabeth Aicheson (kalt Tipper Gore), som han hadde m\xc3\xb8tt mange \xc3\xa5r f\xc3\xb8r p\xc3\xa5 St. Albans. Paret tok ut separasjon i mai 2010. De har fire barn: Karenna (1973), Kristin (1977), Sarah (1979) og Albert III. (1982). _NEWLINE_I fem \xc3\xa5r var Gore journalist for avisen The Tennessean (Nashville). Hans etterforskning av mulig korrupsjon i Nashvilles Metro Council f\xc3\xb8rte til arrestasjon og rettsforf\xc3\xb8lgelse av to r\xc3\xa5dmenn.\n_START_SECTION_\nPolitisk karriere\n_START_PARAGRAPH_\nAl Gores politiske karriere startet i Representantenes hus i 1976. Fra 1984 var Gore senator i Tennessee. Ved valget i 1984 ble Gore den f\xc3\xb8rste i delstatens historie til \xc3\xa5 vinne flertall i samtlige valgkretser i staten. I 1988 stilte han til valg som presidentkandidat til den demokratiske nominasjonen. Han stilte som en \xc2\xabnew democrat\xc2\xbb, den samme sentrumslinjen som Bill Clinton skulle bruke med hell fire \xc3\xa5r senere. Han gjorde det bra innledningsvis og vant flere av de innledende prim\xc3\xa6rvalgene i s\xc3\xb8rstatene. Men han klarte ikke f\xc3\xb8lge det opp p\xc3\xa5 supertirsdagen og tapte nominasjonen mot Mike Dukakis, guvern\xc3\xb8ren i Massachusetts._NEWLINE_Al Gore valgte \xc3\xa5 ikke stille til presidentvalget i 1992 fordi han \xc3\xb8nsket \xc3\xa5 v\xc3\xa6re sammen med s\xc3\xb8nnen sin som hadde v\xc3\xa6rt i en sv\xc3\xa6rt alvorlig bilulykke. Bill Clinton, guvern\xc3\xb8ren fra nabostaten Arkansas, sikret seg den demokratiske nominasjonen og valgte Al Gore som visepresidentkandidat. Mange mente at Clinton burde valgt en kandidat fra et annet sted i landet med en litt annen politisk tiln\xc3\xa6rming, for \xc3\xa5 balansere de to p\xc3\xa5 stemmeseddelen. Men Clinton valgte en kandidat som i likhet med han selv var ung, fra s\xc3\xb8rstatene og tilh\xc3\xb8rte den sentrumsorienterte \xc2\xabnew democrat\xc2\xbb-delen av partiet. Mange har senere p\xc3\xa5pekt at nettopp var dette som ga Clinton/Gore seieren, siden det sv\xc3\xa6rt tydelig representerte et nytt og ungt alternativ til den sittende presidenten, George H.W. Bush._NEWLINE_I 2000 var Gore demokratenes kandidat i presidentvalget, men tapte for republikanernes kandidat George W. Bush. Resultatet i delstaten Florida var sv\xc3\xa6rt jevnt, og etter en omstridt opptelling, der opptellingsprinsippene ble avgjort med minste margin i USAs h\xc3\xb8yesterett, ble Bush tilkjent seieren i Florida. Bush fikk dermed flest valgmenn etter presidentvalget. Gore fikk imidlertid flest stemmer ved valget, og ble den tredje presidentkandidaten i USA som ikke vant valget p\xc3\xa5 tross av at han fikk flest stemmer.\n_START_SECTION_\nKlimasp\xc3\xb8rsm\xc3\xa5let\n_START_PARAGRAPH_\nGore har v\xc3\xa6rt mye i fokus etter i 2000. Spesielt etter hans film fra 2006, En ubehagelig sannhet (An Inconvenient Truth), og litt senere en bok med samme navn. Mesteparten av filmen viser Gore som holder et foredrag om global oppvarming. Hovedbudskapet i foredraget, og i filmen, er at de utslippene av klimagasser som menneskene st\xc3\xa5r for har f\xc3\xb8rt til en betydelig oppvarming de siste 50 \xc3\xa5r. Uten at utslippene reduseres kraftig, vil menneskeheten antagelig bli rammet av store naturkatastrofer, hevder Gore. Mange av hans p\xc3\xa5stander har blitt helt eller delvis bekreftet av vitenskapen, men i det britiske rettsapparatet (The High Court of Justice i London, en gren av den britiske h\xc3\xb8yesterett), ble visningen av filmen i den offentlige skolen d\xc3\xb8mt etter en bestemmelse i Storbritannias skolelov, som gir skolebarn rettslig beskyttelse mot indoktrinering. Filmen ble kun tillatt vist i britiske skoler dersom det samtidig ble gjort oppmerksom p\xc3\xa5 9 uriktigheter i Gores p\xc3\xa5stander. Det ble ogs\xc3\xa5 p\xc3\xa5st\xc3\xa5tt at filmen er politisk motivert og bare gir uttrykk for en partsoppfatning. Filmen vant to Oscar-statuetter, for henholdsvis beste dokumentar og beste filmmusikk i 2007. Filmen er den tredje mest innbringende dokumentaren gjennom tidene. Inntektene fra filmen g\xc3\xa5r uavkortet til milj\xc3\xb8organisasjonen Alliance for Climate Protection, som han selv var med \xc3\xa5 stifte i 2006._NEWLINE_Gore fikk en del ubehagelig oppmerksomhet om sin bolig, da det viste seg at han har et stort hus i Nashville, Tennessee. Dette huset skal visstnok bruke 10 ganger s\xc3\xa5 mye str\xc3\xb8m som en gjennomsnittsbolig. Flere kritikere mente dette viste at Gore var en kynisk dobbeltmoralist, som bare var ute etter \xc3\xa5 selge b\xc3\xb8ker. Gore forsvarte seg med at han og kona Tipper Gore ikke bare bor der, men ogs\xc3\xa5 har hvert sitt hjemmekontor som ogs\xc3\xa5 krever str\xc3\xb8m, at str\xc3\xb8mmen han kj\xc3\xb8per er dyrere fordi han har reservert seg mot str\xc3\xb8m som ikke er kliman\xc3\xb8ytral. I tillegg har huset blitt renovert for \xc3\xa5 gj\xc3\xb8re det enda mer milj\xc3\xb8vennlig. Han forsvarer seg ogs\xc3\xa5 med \xc3\xa5 kj\xc3\xb8pe klimakvoter for \xc3\xa5 kompensere for utslippene som f\xc3\xb8lger av \xc3\xa5 produsere str\xc3\xb8m til boligen._NEWLINE_I 2007 mottok han Nobels fredspris for sitt arbeid med klimasp\xc3\xb8rsm\xc3\xa5l. I komiteens begrunnelse het det: \xc2\xabIngen enkeltperson knyttes s\xc3\xa5 sterkt til kampen mot den globale oppvarmingen og menneskeskapte klimaendringer som Al Gore.\xc2\xbb'